Predkladacia správa

Materiál „Návrh riešenia stavu investície Fakultná nemocnica s poliklinikou Rázsochy“ predkladá na rokovanie vlády Slovenskej republiky Ministerstvo zdravotníctva SR  v zmysle uznesenia vlády SR č. 819/2008. 

Dňa 12. novembra 2008 bol na rokovanie vlády predložený materiál týkajúci sa návrhu riešenia stavu investície Fakultná nemocnica s poliklinikou Rázsochy. Vláda uznesením č. 819/2008 schválila dočasné pozastavenie odpredaja investície z dôvodu nedostatku relevantného záujmu o uvedenú nehnuteľnosť. 
Fakultná nemocnica s poliklinikou Bratislava podrobila stavbu projektovému, medicínskemu a technickému auditu z pohľadu možného zabezpečenia potrieb v poskytovaní zdravotnej starostlivosti, ako aj výučbových aktivít. 

Vzhľadom na vykonaný audit a zrealizované výstupy  sa javí dobudovanie nemocnice ako jednoznačne potrebné pre riešenie očakávaných zdravotných potrieb obyvateľstva.
Dobudovanie nemocnice Rázsochy reaguje na nové trendy a požiadavky prostredia, ako aj na výsledky internej analýzy z prostredia Fakultnej nemocnice s poliklinikou Bratislava. Je zameraná prioritne na zlepšenie poskytovania zdravotnej starostlivosti, ako aj edukačnej základne slovenského zdravotníctva na obdobie presahujúce minimálne 25 rokov s významným potenciálom cezhraničnej spolupráce. Vedľajším produktom bude výrazné zlepšenie organizácie zdravotnej starostlivosti pre občanov Bratislavy a Bratislavského samosprávneho kraja v zmysle jeho logického a geografického členenia. Zároveň však kladie dôraz aj na maximálnu efektivitu vynakladaných zdrojov.

Predkladaný materiál nebude mať ekonomický ani environmentálny vplyv, vplyv na zamestnanosť a podnikateľské prostredie a nevyvoláva ďalšie nároky na štátny rozpočet. Finančné krytie navrhovaného riešenia bude predmetom samostatného materiálu následne predkladaného do vlády v zmysle navrhnutého uznesenia tohto materiálu.

Materiál bol zaslaný na riadne medzirezortné pripomienkové konanie. Materiál sa predkladá na rokovanie vlády Slovenskej republiky bez rozporov.